১৯৭০ বিশ্বকাপের অধিনায়ক কার্লোস আলবের্তো ছিলেন রাইট ব্যাক। ফাইনালে ইতালির বিপক্ষে পেলের ব্লাইন্ড পাস থেকে তাঁর ওই অবিশ্বাস্য গোল। সর্বকালের অন্যতম সেরা দলীয় গোল হিসেবে যা সর্বজনস্বীকৃত। ফুটবল যে শিল্প, সম্মিলিত এক শিল্প—তা ওই গোলের মতো বোঝাতে পারে না আর কিছুই। ডিফেন্ডার হিসেবে আলবের্তোর ট্যাকলিং ও গেম রিডিং ক্ষমতা ছিল দুর্দান্ত। পাশাপাশি বল নিয়ন্ত্রণ ও ড্রিবলিং, প্লে-মেকিং। মাত্র ২১ বছর বয়সে ব্রাজিলের অধিনায়ক হয়েছেন; ২৫ বছর বয়সে সর্বকালের সেরা দলকে নেতৃত্ব দিয়ে করেছেন চ্যাম্পিয়ন।